Pista bácsi
Messze utra készül
A vén Pista bácsi,
Feleségét, tudja Isten,
Mikor fogja látni!

Ne hagyja magára
Hej! oldalbordáját,
Engem ugyse! majd meglátja,
Maga vallja kárát.

Takaros kis asszony
Kelmed felesége,
Nem ok nélkül kacsintgatnak
Annyian szemébe.

Mig távol lesz tőle,
Bizony attól félek,
Elszeretik kegyelmedtől
A csinos legények.

Hadd legyek én őre,
Édes Pista bácsi,
Ha rám bizza feleségét,
Nem fogja megbánni.

De szól Pista bácsi:
„Fogd be, öcsém, szádat,
Ismerjük mi egymást… Ebre
Nem bizom a hájat!”

Versek